text: Kommune: Hit med jeres have
  09 november 2015 kl. 15.30
  
  Et ægtepar købte for 13 år siden et hus med en have. Nu har kommunen sendt et skarpt brev: Hit med haven.
  
  Per og Ingrid Jensen købte for 13 år siden et hus med en have i Vejrup uden for Bramming.
  Nu er der kommet et brev fra Esbjerg Kommune, hvori der står, at haven slet ikke tilhører parret, men kommunen. Og at arealet skal være ryddet senest 1. december.
  Per og Ingrid Jensen har i alle årene troet, haven var deres – og de bryder sig ikke om tonen i brevet: Det er som om, vi har gjort noget meget slemt, siger Per Jensen.
  Bl.a. står der: ” Det forventes, at I stopper den uretmæssige benyttelse ad frivillighedens vej, og hvis ikke vil kommunen tage yderligere skridt til at få sin ejendom respekteret”.
  
  
  